b'\n_START_ARTICLE_\nBosson von Willebrand\n_START_PARAGRAPH_\nCarl-Gustaf Bosson von Willebrand (s. 28. lokakuuta 1940 Helsinki) on suomalainen radio- ja televisiotoimittaja ja kriitikko. _NEWLINE_Bosson von Willebrand syntyi  lentokapteeni Bo von Willebrandin ja kielenk\xc3\xa4\xc3\xa4nt\xc3\xa4j\xc3\xa4 Ulla Idmanin perheeseen. H\xc3\xa4nen puolisonsa vuodesta 1994 on S\xc3\xa4de Hautamo. Von Willebrand ty\xc3\xb6skenteli Yleisradion toimittajana 1963\xe2\x80\x931964 ja Finlands svenska televisionin toimittajana ja kulttuuri-, kirjallisuus- ja elokuvakriitikkona vuodesta 1969, sek\xc3\xa4 sittemmin freelancer-toimittajana ja elokuvakriitikkona. Dagens Industrin Suomen kirjeenvaihtaja von Willebrand oli 1979\xe2\x80\x931981, televisiotuotannon opettajana h\xc3\xa4n toimi 1980\xe2\x80\x931982. Vuonna 1966 von Willebrand julkaisi kuunnelman Akateeminen kuolema. H\xc3\xa4nen TV-dokumenttinsa Viimeinen lento Tallinnasta (1991) k\xc3\xa4sittelee Matkustajakone Kalevan alas ampumista kes\xc3\xa4kuussa 1940 Suomenlahdella, jossa h\xc3\xa4nen koneen kapteenina toiminut is\xc3\xa4ns\xc3\xa4 menehtyi.'